हर शुक्रवार हिंदी फ़िल्में भारत के हर शहर में दस्तक देती हैं. लेकिन पिछले कुछ समय में एक बदलाव नज़र आया है. अब प्रादेशिक भाषा में बनने वाली फ़िल्मों की आहट भी जगह-जगह सुनाई देने लगी है.पिछले हफ्ते की ही बात करें तो जानू बरुआ निर्देशित असमिया फ़िल्म 'बांधोन' देश भर में रिलीज़ की गई. फ़िल्म को सब-टाइटल्स के साथ दिल्ली, मुंबई, बंगलौर और पुणे के सिनेमा घरों में दिखाया जा रहा है.ग्यारह बार राष्ट्रीय पुरस्कार जीत चुके जानू बरुआ कहते हैं कि हालांकि वो कई बार राष्ट्रीय पुरस्कार जीत चुके हैं लेकिन विडंबना ये है कि उनकी फ़िल्में लोगों ने देखी ही नहीं हैं.लेकिन क्यों नहीं देखी किसी ने उनकी फ़िल्में? बीबीसी को इस सवाल का जवाब देते हुए जानू कहते हैं, ''भई लोगों को मेरी फ़िल्में देखने का मौका ही नहीं मिला लेकिन 'बांधोन' के साथ एक अच्छी शुरुआत हुई है. भले ही आज हमारी फ़िल्मों को कम सिनेमा घर मिलें लेकिन कल इनकी संख्या बढ़ेगी. लोग हमारी फ़िल्मों के बारे में भी जानने लगेंगे.''जानू ने 'मैंने गांधी को नहीं मारा', 'हर पल' और 'मुंबई कटिंग' जैसी हिंदी फ़िल्में बनाई हैं लेकिन बावजूद इसके वो मानते हैं कि हिंदी सिनेमा के मुक़ाबले प्रादेशिक भाषाओं में ज़्यादा अच्छी फ़िल्में बनती हैं.जानू कहते हैं, ''अब दर्शक ज़्यादा परिपक्व हो गए हैं. वो अच्छे और बुरे सिनेमा में फ़र्क महसूस कर सकते हैं.''प्रादेशिक फ़िल्मों को देश भर में रिलीज़ करने का ज़िम्मा उठाया है पीवीआर ने.अपनी इस मुहिम के बारे में पीवीआर के शिलादित्य बोरा कहते हैं, ''आज की तारीख़ में भारत में हर तरह के सिनेमा के लिए दर्शक मौजूद हैं. पहले प्रादेशिक या विदेशी फ़िल्में देखने का मौका किसी फ़िल्म महोत्सव के दौरान ही मिला करता था जो साल में एक बार होता था. हमने सोचा कि क्यों न अपने दर्शकों को हर हफ्ते ये मौका दिया जाए.''प्रादेशिक सिनेमा को मिल रहे इस महत्व से सिर्फ जानू बरुआ ही नहीं बल्कि दक्षिण भारतीय, मराठी और पंजाबी फ़िल्मकार भी खुश हैं.'बांधोन' के साथ-साथ 5 जुलाई को रिलीज़ हुई तमिल फ़िल्म 'सिंघम 2' ने तो रिलीज़ के साथ ही रिकॉर्ड कमाई भी कर ली. भारत समेत दुनिया भर के 2400 सिनेमाघरों में ये फ़िल्म तमिल और तेलुगु भाषा में रिलीज़ की गई. अब इस हफ्ते ये फ़िल्म हिंदी में डब करके रिलीज़ की जा रही है.इससे पहले 28 जून को पंजाबी फ़िल्म 'जट और जूलिएट' भी हिंदी फ़िल्म 'घनचक्कर' के साथ रिलीज़ हुई. इस फ़िल्म की अगर बात करें तो इसे भी उतने ही सिनेमाघरों में दिखाया गया जितने सिनेमाघरों में 'घनचक्कर' दिखाई गई. इस बात से पता चलता है कि पंजाबी फ़िल्में दर्शकों के बीच कितनी लोकप्रिय हैं.'जट और जूलिएट' के निर्देशक अनुराग सिंह बीबीसी से बात करते हुए कहते हैं, ''पिछले तीन-चार सालों में पंजाबी सिनेमा में एक नया उछाल आया है. अब तो फ़िल्म निर्माता मुफ़्त में भी फ़िल्म के प्रिंट दे देते हैं ताकि पंजाबी फ़िल्मों को बढ़ावा मिले.''भारत के साथ-साथ इस फ़िल्म को जर्मनी और इटली में भी रिलीज़ किया गया.मराठी फ़िल्मों ने भी पिछले दस सालों में कई बदलाव देखे हैं. सुपरहिट मराठी फ़िल्म 'अनुमति' के निर्देशक गजेन्द्र अहिरे ने बीबीसी को बताया कि जहाँ कुछ समय पहले तक साल में सिर्फ़ 14 या 15 मराठी फ़िल्में बना करती थी वहीं अब इनकी संख्या बढ़ कर 100 हो गई है.अहिरे कहते हैं कि इन फ़िल्मों को हिंदी फ़िल्मों के साथ सिनेमा घरों में दिखाया जाता है और जनता इन फिल्मों को पसंद भी करती है.वैसे भी जहाँ तक फ़िल्मों का सवाल है जनता फ़िल्में सिर्फ एंटरटेन (मनोरंजन) होने के लिए देखती है. एंटरटेनमेंट फिर उन्हें हिंदी फ़िल्मों से मिले या फिर प्रादेशिक फ़िल्मों से उनके लिए बात बराबर ही है.(बीबीसी हिंदी के 



एंड्रॉएड ऐप के आप यहाँ क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं)